### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra V og DF**

Hvad vil vi gerne opnå? Hvorfor stilles forslaget?

Adgang til naturen er godt for krop og sjæl. Derfor er attraktive grønne områder tæt på ens bopæl afgørende, uanset hvor man bor i [adresse]. Hertil kommer en fremtid med udsigt til større vandmængder, som kræver grønne klimatilpasningsløsninger.

I Venstre og Dansk Folkeparti ønsker vi at kombinere de tre forhold til gavn for århusianerne: klimatilpasning, udvikling af grønne områder og sundhed. Det er tre forhold, som oplagt bør gå hånd i hånd.

Derfor foreslår vi, at der igangsættes et tværgående projektsamarbejde mellem Teknik og Miljø og Sundhed og Omsorg omkring to konkrete lokationer, som udpeges ud fra følgende kriterier: 1) Den sociale ulighed i sundhed er stor, 2) der ses store regnvandsudfordringer, der kalder på kreative klimatilpasningsløsninger og 3) kravet om max 500 meter til et grønt område opfyldes ikke. Der ønskes udpeget én lokation inden for [adresse] fx lokalområdet ved [adresse] og én lokation i oplandet fx i Trige.

I arbejdet skal det lokale civilsamfund engageres i udviklingen og brugen af området for at sikre en god lokal forankring.

Ved de to lokationer skal der udpeges områder som med fordel kan begrønnes samtidig med at der indarbejdes klimatilpasningsløsninger med fokus på rekreative opholdsarealer, fysiske aktivitetsmiljøer og/eller biodiversitetsfremmende formål.

Det foreslås, at der samlet afsættes 6 millioner kroner over tre år, som fordeles mellem de to udvalgte lokationer til gennemførelse af omdannelsen til mere grønt med fokus på sundhed og klimatilpasning.

Kontaktperson fra partierne: Rasmus Lind og Laust Thygesen

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.